Horca diskusija wo druhim zastupowacym wjesnjanosće w Delanach
Róžant (SN/MWj). Wo horcu diskusiju postarało je so na wčerawšim posedźenju gmejnskeje rady Ralbicy-Róžant prašenje, hač trjeba gmejna druheho zastupowaceho wjesnjanostu abo nic. Pozadk je, zo wjesnjanosta Hubertus Ryćer (CDU) chorosće dla tuchwilu swoje zastojnstwo wukonjeć njemóže. Jeho nadawki zmištruje tuchwilu prěni zastupowacy wjesnjanosta Tomaš Bjeńš. Dokelž pak tež wón jako mějićel swójskeje firmy wšo dźěło a wšitke terminy přewzać njemóže, wón namjetuje, hłowne wustawki gmejny změnić a wutworić městno druheho zastupowaceho wjesnjanosty, „zo by gmejna jednanjakmana wostała“, kaž Bjeńš wčera rjekny. Po jeho słowach bě so hižo stało, zo delanska gmejna w zaměrowym zwjazku za wopłóčki hłosować njemóžeše, dokelž běštaj wjesnjanosta a jeho zastupjer zadźěwanaj.
hat_Latn szl_Latn